贈琴棋僧歌
作者：張瀛
朝代：唐

paragraphs: 我嘗聽師法一說，波上蓮花水中月。
不垢不淨是色空，無法無空亦無滅。
我嘗聽師禪一觀，浪溢鰲頭蟾魄滿。
河沙世界盡空空，一寸寒灰冷燈畔。
我又聽師琴一撫，長松喚住秋山雨。
弦中雅弄若鏗金，指下寒泉流太古。
我又聽師棋一著，山頂坐沈紅日腳。
阿誰稱是國手人，羅浮道士賭却鶴。
輸却藥，法懷斟下紅霞丹，束手不敢爭頭角。